ЦАГДААГИЙН ЕРӨНХИЙ ГАЗРЫН 2016 ОНЫ САНХҮҮГИЙН

НЭГТГЭСЭН ТАЙЛАН, ТӨСВИЙН ГҮЙЦЭТГЭЛД ХИЙСЭН

АУДИТЫН ТАЙЛАН, ДҮГНЭЛТ, ЗӨВЛӨМЖИЙН МӨРӨӨР

АВЧ ХЭРЭГЖҮҮЛСЭН АРГА ХЭМЖЭЭНИЙ ТАЙЛАН.

2017-11-30 Улаанбаатар хот

Үндэсний аудитын газраас Цагдаагийн ерөнхий газрын харъяа нийт 61 байгууллагаас 16 байгууллагыг түүвэрт хамруулан, 41 байгууллагын 2016 оны санхүүгийн тайлан, төсвийн гүйцэтгэлд санхүүгийн аудит хийж, 4 байгууллагад итгэл үзүүлж, бусад байгууллагад нь “Зөрчилгүй” санал дүгнэлт өгсөн байна.

Цагдаагийн ерөнхий газрын 2016 оны санхүүгийн нэгтгэсэн тайланд нэгтгүүлсэн 2 төрийн өмчит үйлдвэрийн газрын санхүүгийн тайланг баталгаажуулах аудитаар “Монгол тамга” ТӨҮГазар нь “Хязгаарлалттай”, “Цагаан шонхор” ТӨҮГ болон Цагдаагийн ерөнхий газрын санхүүгийн нэгтгэсэн тайлан нь “Зөрчилгүй” санал дүгнэлттэй шалгагдсан.

Аудитаар цагдаагийн байгууллагад нийт 10 асуудлаар 7,6 сая төгрөгийг нөхөн төлүүлэх төлбөрийн акт тогтоож, 39 асуудлаар 423,4 сая төгрөгийн зөрчлийг арилгах албан шаардлага, 64 асуудлаар 3048,4 сая төгрөгийн зөрчил арилгах зөвлөмжийг цагдаагийн байгууллагад ирүүлсэн байна.

Цагдаагийн ерөнхий газрын 2016 оны санхүүгийн нэгтгэсэн тайланд “Монгол тамга” ТӨААТҮГ, “Цагаан шонхор” ТӨААТҮГ-ын 2016 оны санхүүгийн тайланг нэгтгэсэн тул эдгээр байгууллагын санхүүгийн тайланд аудит хийх явцад илэрсэн алдаа зөрчлийг цагдаагийн байгууллагын нийт зөрчлийн дүнд нэгтгэсэн ба энэ хоёр байгууллагын тайланд 32,8 сая төгрөгийн залруулга хийгдэж, 30,4 сая төгрөгийг нөхөн төлүүлэх төлбөрийн акт тогтоож, 2 асуудлаар 132,9 сая төгрөгийн зөрчлийг арилгах албан шаардлага, 9 асуудлаар 176,9 сая төгрөгийн зөрчил арилгах зөвлөмжийг өгсөн байна.

Санхүүгийн аудитын шалгалтын дүн болон Цагдаагийн ерөнхий газрын 2016 оны жилийн эцсийн санхүүгийн нэгтгэсэн тайланг Санхүү, аж ахуйн албаны даргын зөвлөлийн хурлаар хэлэлцүүлж төсөв захирагч, нягтлан бодогч нарын ажлыг дүгнэж, зөвлөмжийн мөрөөр хийх ажлын төлөвлөгөөг Санхүү, аж ахуйн албаны даргаар батлуулан биелэлтийг улирал тутам тооцон ажиллаа.

2016 оны санхүүгийн тайлан, төсвийн гүйцэтгэлд хийсэн аудитаар өгөгдсөн зөвлөмжийг хэрэгжүүлэх, аудитаар илэрсэн зөрчлийг дахин гаргахгүй байх үүднээс санхүүгийн тайлан гаргахад анхаарах асуудлаар “Зөвлөмж” бичиж, “Цагдаагийн байгууллагын хэмжээнд үндсэн хөрөнгө, бараа материал, үнэт цаас, мөнгөн хөрөнгө, төлбөр тооцооны тооллого хийх, тооцоо бодох аргачлал”, “Үнэт цаасны бүртгэл хөтлөх аргачлал” болон “Албан хаагчдын хэрэглэж байгаа үндсэн хөрөнгө, бараа материалыг нярваас эд хариуцагч бүрээр картлах, тооллогын дүнг нягтлан бодох бүртгэлийн программд бүртгэх аргачлал”, “Үндсэн хөрөнгө, бараа материалын дансанд бүртгэлтэй байгаа эд хөрөнгийн дансны ангилал болон нэршил зөрүүтэй хөрөнгийн залруулга хийж, бүртгэх аргачлал”, “Шилэн дансны тухай хуулийг хэрэгжүүлэхтэй холбоотой зөвлөмж”-ыг тус тус боловсруулан төв, орон нутгийн цагдаагийн байгууллагуудад хүргүүлэн, биелэлтийг тооцон үнэлгээ өгч ажиллав.

Цагдаагийн ерөнхий газрын 2016 оны санхүүгийн нэгтгэсэн тайлан болон аудитын шалгалтын дүнг цагдаагийн ерөнхий газрын харьяа болон Улаанбаатар хотын Цагдаагийн хүрээний ахлах нягтлан бодогч, тооцооны нягтлан бодогч, аж ахуйн ажилтан, нярав нарт танилцуулах, аудитын шалгалтаар илэрсэн зөрчил дутагдал, цаашид анхаарах асуудлын талаар хэлэлцүүлэх хурлыг 2017 оны 03 дүгээр сарын 29-ны өдөр зохион байгуулж, хурлын үеэр “Цагдаагийн байгууллагын хэмжээнд үндсэн хөрөнгө, бараа материал, үнэт цаас, мөнгөн хөрөнгө, төлбөр тооцооны тооллого хийх, тооцоо бодох арга зүй”, шинэчлэн батлагдсан “Цагдаагийн албаны хууль” зэрэг сэдвүүдээр сургалт явуулав.

Мөн Улаанбаатар цагдаагийн хүрээний байгууллагуудын аж ахуйн ажилтан, нярав нарын мэргэжлийн мэдлэг, ур чадварыг дээшлүүлэх сургалтыг 2017 оны 05 дугаар сарын 04, 05-ны өдрүүдэд Сургалтын нэгдсэн төвтэй хамтран зохион байгуулсан ба мөн энэ оны 09 дүгээр сард аймгуудын цагдаагийн газар, хэлтсийн нягтлан бодогч, аж ахуйн ажилтан, нярав нарыг 5 бүс болгон хуваан сургалтыг явуулж уг сургалтаар Нягтлан бодох бүртгэлийн тухай хууль, Төрийн болон орон нутгийн өмчийн тухай хууль, Цагдаагийн албаны тухай хууль, Эд хариуцагчийн эрх үүргийн дүрэм, цагдаагийн байгууллагын хэмжээнд мөрдөгдөж байгаа Нягтлан бодох бүртгэлийн бодлогын баримт бичигт оруулсан нэмэлт өөрчлөлт, алба хаагчдын харилцааны соёл, ёс зүй, хувь хүний хөгжил, санхүү бүртгэлийн үйл ажиллагаанд гарч буй зөрчил дутагдал, цаашид анхаарах асуудал, нормын хувцас хангалт болон хувцасны программын шинэчлэлтийн талаарх хичээлүүдыг зааж, санхүүгийн баримтуудыг үзүүлэн анхаарах асуудлаар зөвөлгөө өгсөн.

Санхүүгийн хэлтсээс 2017 онд алба, нэгж, газар, хэлтэс, төв, нутаг дэвсгэр хариуцсан цагдаагийн байгууллагуудын санхүүгийн үйл ажиллагаанд хэсэгчилсэн дотоод хяналт хийж, зөвөлгөө өгөх хуваарийн дагуу Сэлэнгэ аймгийн Сайхан сум дахь сум дундын цагдаагийн тасаг, Өвөрхангай аймгийн Хархорин сум дахь сум дундын цагдаагийн хэлтэс, Сүхбаатар аймаг дахь цагдаагийн газар, Цагдаагийн алба хаагчийн “Сүүж-Уул” нөхөн сэргээх сувилал, Захиргааны удирдлагын газар, Замын цагдаагийн газар, Автобааз, Хамгаалалтын газар, Дотоодын цэргийн 05, 805 дугаар анги, Төмөр зам дахь цагдаагийн газар, Хүч спорт хороо, Сургалтын нэгдсэн төв, Мөрдөн байцаах газар, Эрүүгийн цагдаагийн газар, Мэдээллийн технологи холбооны газар, Сүлд чуулга, Хангалт үйлчилгээний төв, Санхүү, аж ахуйн алба зэрэг байгууллагуудын санхүүгийн үйл ажиллагаанд хэсэгчилсэн дотоод хяналт хийж, мөн 2017 оны 04 дүгээр сард Нягтлан бодох бүртгэлийн тухай хуулийн 19 дүгээр зүйлийг үндэслэн аудитаар илэрсэн зөрчлийг давтан гаргахгүй байхад анхаарч шатахуун, тослох материалын зарцуулалт, жолоочийн тооцооны хуудас, тооцоо бодолтын анхан шатны болон нягтлан бодох бүртгэлийн хөтлөлтийн талаар, 2017 оны 05-06 дугаар сард цалин хөлсний тооцоолол, бүртгэл хөтлөлт, татвар болон нийгмийн даатгалын шимтгэл төлөлт, ногдуулалтын талаар хэсэгчилсэн дотоод хяналт, хийж, мэргэжил арга зүйн зөвөлгөө өгч ажиллан, илэрсэн зөрчил дутагдлыг арилгуулж, давтан гаргахгүй байх, цаашид шат, шатны хяналтыг сайжруулж ажиллахыг үүрэг болгож ажиллаа.

Дотоод хяналт аюулгүй байдлын газрын Хяналт шалгалт, үнэлгээ, дотоод аудитын газраас Сонгинохайрхан дүүрэг дэх цагдаагийн нэгдүгээр хэлтэс, Сэлэнгэ аймгийн Мандал сум дахь сум дундын цагдаагийн хэлтэс, мөн аймгийн Сайхан сумын сум дундын цагдаагийн хэсэг, Дорноговь аймгийн Замын-Үүд сум дахь сум дундын цагдаагийн хэлтэс, Сэлэнгэ аймаг дахь цагдаагийн газрын санхүүгийн үйл ажиллагаанд дотоод аудит, Өвөрхангай аймгийн Хархорин сум дахь сум дундын цагдаагийн хэлтэс, Чингэлтэй дүүрэг дэх цагдаагийн хоёрдугаар хэлтэс, Сургалтын нэгдсэн төв, Баянзүрх дүүрэг дэх цагдаагийн 3 дугаар хэлтэс, Тусгай ажиллагааны газрын санхүүгийн үйл ажиллагаанд хяналт шалгалт хийсэн ба нийт цагдаагийн 59 байгууллагын 2014-2016, 2017 оны 2 дугаар улирлын байдлаарх нийгмийн даатгалын шимтгэл төлөлтийн тайлан болон алба хаагчдын цалингийн баримтад төлөвлөгөөт шалгалтыг тус тус хийж, зөвөлгөө өгч зөрчлийг арилгуулан ажиллав.

Тус албанаас Шилэн дансны тухай хуулийн хэрэгжилтийг хангах ажлын хүрээнд Шилэн дансны нэгдсэн портал системийн цахим хуудас <http://www.shilendans.gov.mn> болон Цагдаагийн ерөнхий газрын [www.police.gov.mn](http://www.police.gov.mn) цахим хуудсанд аудитлагдсан санхүүгийн тайлан, аудитын тайланг бүрэн эхээр, аудитаар өгөгдсөн зөвлөмж, акт, албан шаардлагын биелэлтүүд, зөвлөмжийн мөрөөр авч хэрэгжүүлсэн арга хэмжээний тайланг хууль болон Засгийн газрын 2016 оны 29 дүгээр тогтоолоор баталсан журамд заасан хугацаанд байршуулан олон нийтэд ил тод мэдээлсэн.

Санхүү, аж ахуйн албаны даргын 2017 оны 04 дүгээр сарын 03-ны өдрийн 6/371 тоот албан бичиг, Захиргааны удирдлагын газрын даргын 2017 оны 06 дугаар сарын 12-ны өдрийн 5/151, мөн 06 дугаар сарын 15-ны өдрийн 5/160 тоот албан бичгээр төсвийн зардлыг хэмнэх, зарцуулалтын үр ашгийг дээшлүүлэх, төсвийн сахилга хариуцлагыг сайжруулах, Монгол Улсын Засгийн газар, Сангийн яам, Хууль зүй, дотоод хэргийн яам, Цагдаагийн ерөнхий газраас дэвшүүлсэн зорилт, хэрэгжүүлж буй бодлого, арга хэмжээ, Үндэсний аудитын газраас ирүүлсэн зөвлөмж, албан шаардлагын хэрэгжилт, үр дүнг дээшлүүлэн ажиллах талаар үүрэг, зөвлөмжийг алба, нэгж, нутаг дэвсгэр хариуцсан цагдаагийн байгууллагын төсөв захирагч нарт хүргүүлэн ажиллав.

Алба, нэгж, нутаг дэвсгэр хариуцсан цагдаагийн байгууллагын 2017 оны 1,2,3 дугаар улирлын санхүүгийн үйл ажиллагааг Цагдаагийн ерөнхий газрын даргын баталсан “Цагдаагийн алба, газар, хэлтэс, тасаг төвүүдийн санхүүгийн үйл ажиллагааг дүгнэж, үнэлэх журам” болон Засгийн газрын 2017 оны 89 дүгээр тогтоолоор баталсан “Бодлогын баримт бичгийн хэрэгжилт, захиргааны байгууллагын үйл ажиллагаанд хяналт-шинжилгээ, үнэлгээ хийх нийтлэг журам”-ын 6.2.1-д заасан аргачлалаар дүгнэн, үнэлгээ өгч Санхүү, аж ахуйн албаны даргын 2017 оны 07 дугаар сарын 24-ны өдрийн 252 дугаар тушаалаар Төсвийн тухай хуулийн 8 дугаар зүйлийн 8.9.1-д заасан хугацаанд санхүүгийн тайлан, тодруулгыг гаргаж ирүүлээгүй хугацаа хоцроон хариуцлагагүй ажилласан Сүхбаатар аймаг дахь цагдаагийн газрын нягтлан бодогч, цагдаагийн дэслэгч Ц.Алтанзулын албан тушаалын үндсэн цалинг 20 /хорь/ хувиар нэг сар хасаж хариуцлага тооцов.

Мөн Сэлэнгэ аймгийн Сайхан сум дахь сум дундын Цагдаагийн хэсэг, Улаанбаатар хотын цагдаагийн газар, Баянзүрх дүүрэг дэх цагдаагийн 2, 3-р хэлтэс, Сүхбаатар дүүрэг дэх цагдаагийн 2-р хэлтэс, Сонгинохайрхан дүүрэг дэх цагдаагийн 1-р хэлтэс, Налайх дүүрэг дэх цагдаагийн хэлтэс зэрэг байгууллагуудын санхүүгийн үйл ажиллагаа шалгуур үзүүлэлт, зорилтот түвшиндээ бүрэн хүрээгүй, хэрэгжилт үр дүнг нэмэгдүүлэх шаардлагатай гэсэн үнэлгээтэй, Сүхбаатар аймаг дахь Цагдаагийн газрын санхүүгийн үйл ажиллагаа шалгуур үзүүлэлт, зорилтот түвшиндээ хүрээгүй, удирдлага, зохион байгуулалт, хариуцлагыг сайжруулж, үйл ажиллагааг эрчимжүүлэх шаардлагатай гэсэн үнэлгээтэй тус тус дүгнэгдсэн тул ажил сайжруулах үүргийг албан бичгээр хүргүүлэв.

Нийслэлийн цагдаагийн газар болон түүний харъяа дүүрэг дэх цагдаагийн хэлтсийн санхүүгийн тайланд хийсэн аудитаар Төрийн албаны тухай хуулийн 26 дугаар зүйлийн 26.1.2 /албан тушаалын цалингийн хэмжээг 6 сар хүртэл хугацаагаар 20 хүртэл хувиар бууруулах/-д заасан үндэслэлээр сахилгын шийтгэлийг оногдуулан бодохдоо журналын бичилтийг буруу хийж “Тушаалаар суутгаж буй сахилгын шийтгэлийн дүнг бодогдох цалингийн дүнд хасах тэмдэгтэй суутгал хийж үр дүнгийн тайлан дахь орлогыг дутуу илэрхийлсэн” гэж зөрчил заан "Цалингаас суутгасан сахилгын шийтгэлийг үр дүнгийн тайланд бусад орлогоор хүлээн зөвшөөрч бүртгэх " гэж өгсөн зөвлөмж, албан шаардлагыг цагдаагийн байгууллага биелүүлэх боломжгүй байгаа талаар үндэслэл бүхий тайлбар болон албан тушаалын цалинг бууруулж бодоход цалингийн олгохоор тооцсон хэсэгт хэрхэн тусгаж, бүртгэх талаар зөвлөмж авахаар албан бичгийг Хууль зүй, дотоод хэргийн яамны Хууль зүйн бодлогын газар болон Монгол улсын ерөнхий аудитор Д.Хүрэлбаатар, Нийслэлийн аудитын газрын дарга, тэргүүлэх аудитор С.Энхбаатар нарын нэр дээр хүргүүлсэн.

Монгол улсын ерөнхий аудитороос 2017 оныг “Сахилга хариуцлагын жил” болгосонтой холбогдуулан Хууль зүй, дотоод хэргийн сайдын нэр дээр ирүүлсэн “Зөвлөмж”-ийг цагдаагийн бүх байгууллагуудад болон “Монгол тамга” ТӨҮГ, “Цагаан шонхор” ТӨҮГазруудад албан бичгээр тус тус хүргүүлэн, зөвлөмжийг хэрэгжүүлэн ажиллах талаар ажлын чиглэл өгч биелэлтийг тооцож ажиллаа.

Нийслэлийн цагдаагийн газар, Чингэлтэй дүүрэг дэх цагдаагийн хоёрдугаар хэлтэс, Сонгинохайрхан дүүрэг дэх цагдаагийн гуравдугаар хэлтэс, Сүхбаатар дүүрэг дэх цагдаагийн хоёрдугаар хэлтэс, Баянгол дүүрэг дэх цагдаагийн нэгдүгээр хэлтэс, Говьсүмбэр аймаг дахь цагдаагийн хэлтэс, Сэлэнгэ аймаг дахь цагдаагийн газар, Хэнтий аймаг дахь цагдаагийн газар, Ховд аймаг дахь цагдаагийн газар, Орхон аймаг дахь цагдаагийн газруудад 2016 оны санхүүгийн тайлангийн аудитаар өгсөн зөвлөмж, акт, албан шаардлагын биелэлт бүрэн хэрэгжээгүй байгаа асуудлыг хэрэгжүүлж, хариу ирүүлэх талаар албан бичиг бичиж, хугацаатай үүргийг хүргүүлж биелэлтийг тооцов.

Цагдаагийн ерөнхий газрын 2016 оны санхүүгийн нэгтгэсэн тайлан болон харьяа байгууллагуудын 2016 оны санхүүгийн тайлан, төсвийн гүйцэтгэлд хийсэн аудитын шалгалтаар өгөгдсөн зөвлөмж, албан шаардлагын хэрэгжилтийг хангуулах талаар тодорхой ажлуудыг зохион байгуулж, хийсэн ажлын тайлан болон биелэлтийг Үндэсний аудитын газрын санхүүгийн аудитын газарт 2017 оны 06 дугаар сарын 29-ны өдрийн 6/807, мөн оны 09 дүгээр сарын 06-ны өдрийн 6/1038 тоот албан бичгээр хүргүүлсэн ба зөвлөмж 91,8 %, төлбөрийн акт 100 %, албан шаардлага 95,2 %-ийн биелэлттэй байна.

САНХҮҮ АЖ АХУЙН АЛБА